ועדת הכספים, כנסת 20, פרוטוקול מספר 524, 2016-11-29 13:55

משה גפני: המיזוג התקבל.

משה גפני: מה שאושר, המספר הוא 1075 ו-1618/20.

משה גפני: לגבי נקודות זיכוי למי שסיים לימודי מקצוע, שתי הצעות חוק פרטיות.

משה גפני: אנחנו מדברים עכשיו על מספר 1083.

משה גפני: פרק ח' בהצעת חוק ההתייעלות הכלכלית, סעיפים 89(1) ו-(2), 91 עד 92, נקודות זיכוי למי שסיים לימודי מקצוע, 1083.

משה גפני: יש שתי הצעות חוק פרטיות כאשר מספרה של האחת הוא 2180/20 והשנייה 2202/20.

משה גפני: אני מבקש למזג את שלושת הצעות החוק.

משה גפני: מי בעד המיזוג?

משה גפני: מי נגד?

משה גפני: בעד –פה אחד

משה גפני: המיזוג התקבל.

משה גפני: עכשיו נתחיל בהצעה הממשלתית ונעבור לפרטית.

<אורי שיינין: אגף התקציבים, משרד האוצר.

<אורי שיינין: התיקון שמונח כאן הוא תולדה של הסכמות בין חברת הכנסת מירב בן ארי ומציעים נוספים בעניין השוואת נקודות הזיכוי להן זכאים בוגרי מערכת ההשכלה הטכנולוגית או בכלל בוגרי מערכת הכשרות מקצועיות של קורסים ממושכים של מעל 1,700 שעות, למה שזכאים בוגרי מערכת ההשכלה הגבוהה.

<אורי שיינין: קצת היסטוריה.

<אורי שיינין: בעבר המדינה נתנה חצי נקודת זיכוי לבוגרי מערכת ההכשרות המקצועיות וההשכלה הטכנולוגית ונקודת זיכוי מלאה לבוגרי אקדמיה, מתוך רצון לעודד יותר את האקדמיה.

<אורי שיינין: לנושא הזה הצעות החוק באו ואמרו שאם היקף השעות הוא זהה, היחס של המדינה צריך להיות זהה.

<אורי שיינין: בגדול, ברור שיש שוני בין תארים אקדמיים אבל תואר אקדמי סטנדרטי הוא 120 נקודות זיכוי כשנקודת זיכוי היא 14 שעות וזה 1,660 שעות.

<אורי שיינין: אלה אותם סדרי גודל ולכן הממשלה נאותה להגיע להסכמות האלה.

משה גפני: ההנדסאים נכללים?

<אורי שיינין: בהנדסאי וטכנאים, תלוי כמה שעות, תלוי איזה קורסים, אבל הכשרות מקצועיות.

משה גפני: לימודי מקצוע אלה כל המקצועות?

<אורי שיינין: כל מה שהוא מעל 1,700 שעות.

<ליאת גור: אנחנו נשמח להעיר על כך.

משה גפני: מי זה אנחנו?

<ליאת גור: התאחדות המלאכה והתעשייה.

משה גפני: בסדר.

<אורי שיינין: ההגדרה למיטב הבנתי היא לימודי מקצוע באשר הם שברגע שהם מעל 1,700 שעות, הגדרה מעט יותר רחבה, אלה לא רק בוגרי ההשכלה הטכנולוגית עצמה, וההסכמות הן בעצם לעשות את זה באופן מדורג כי בכל אופן יש לזה גם עלות תקציבית.

<אורי שיינין: ההסכמות בזמנו אמרו שנעגן את זה במסגרת לו"ז ההסכמים ובמסגרת חוק ההסדרים אבל בסוף זה נכנס ממש כחלק מחוק ההסדרים.

<קריאה: על איזה פרק זמן מדורג מדובר?

<אורי שיינין: ארבע שנים.

משה גפני: תכף נגיע לזה.

משה גפני: מירב בן ארי, את מובילה כאן את החוק הפרטי.

מירב בן ארי: תודה אדוני היושב ראש.

מירב בן ארי: בקצרה.

מירב בן ארי: מה שאורי שיינין ואני סיכמנו ביחד עם משרד האוצר, אני חושבת שביום שהחתמתי במליאה דיברתי על כך שזה צריך לתקן עוול היסטורי לפיו סטודנט שמסיים מזרחנות או מינהל עסקים, לא משנה ואני לא מזלזלת, לעומת סטודנט שמסיים הנדסאי חשמל או הנדסאי תעשייה וניהול, אותם סטודנטים, אותן שעות ואחד מקבל נקודת זיכוי ואחד מקבל חצי נקודה.

מירב בן ארי: הגעתי עם זה למשרד האוצר והגענו להסכמות.

מירב בן ארי: אני מודה לך וכמובן למשרד האוצר שהסכים לקדם את הנושא הזה.

מירב בן ארי: אני הסכמתי לארבע שנים כי זה מה שהאוצר, אחרי דיונים ארוכים, הסכים.

מירב בן ארי: אני חושבת שזה נכון.

<קריאה: כמה כסף זה?

מירב בן ארי: תכף אורי שיינין יוכל להגיד את המספרים.

מירב בן ארי: חבר הכנסת ברושי הגיש הצעה אחרי.

מירב בן ארי: את כל הדיונים עשינו אתו.

משה גפני: תודה רבה.

משה גפני: איתן ברושי, אתה מוביל את החוק השני.

איתן ברושי: אני מתנצל על האיחור.

משה גפני: לא.

משה גפני: אל תתנצל.

משה גפני: היה לפני כן מעניין.

משה גפני: הפסדת.

איתן ברושי: אני סומך עליך שגם בהמשך יהיה מעניין.

איתן ברושי: אם לא, אני אעזור לך.

איתן ברושי: אני מבקש קודם כל להודות לחברתי מירב בן ארי.

איתן ברושי: אדוני היושב ראש, חברי הכנסת, זה חוק חשוב.

איתן ברושי: אנחנו באים עכשיו מיום הגליל והצפון ובכל מקום מדובר על בעיית תעסוקה מצד אחד ומצד שני מחסור בעובדים.

איתן ברושי: זה נראה משונה שהדבר הזה יתנהל כך.

איתן ברושי: אני לא יודע מה הבעיה של האוצר.

איתן ברושי: בסוף הוא חייב להטביע את החותם לפעמים השלילי שלו.

איתן ברושי: זה נכון, זה חוק ביוזמת חברי הכנסת, אבל למה לארבע שנים?

איתן ברושי: אלה גרושים.

איתן ברושי: למה לפגוע במי שעכשיו מסיים את הלימודים?

איתן ברושי: אני מבקש להחיל את זה בתקציב 2018.

איתן ברושי: זה יותר זול מפינוי עמונה, זה יותר זול מהפיצויים בגין השריפה שחלקה לא היה צריך לקרות, זה יותר זול מהרבה דברים וזה יותר צודק.

איתן ברושי: מדוע לדחות את זה?

איתן ברושי: אני מבקש להחיל את זה מיד.

איתן ברושי: אני מודה על העזרה של מירב אבל מצד שני אני מבקש לא להסכים לעניין של ארבע שנים.

איתן ברושי: זה נראה לי תמוה.

משה גפני: תודה.

משה גפני: ליאת גור, התאחדות המלאכה והתעשייה.

<ליאת גור: קודם כל, אנחנו מברכים על הצעת החוק ומודים לאיתן ברושי ולמירב בן ארי.

<ליאת גור: היינו שותפים לניסוח יחד עם חבר הכנסת ברושי.

<ליאת גור: אנחנו רק רוצים להוסיף איזשהו נדבך.

<ליאת גור: חסרים לא רק הנדסאים וטכנאים אלא חסרים רתכים, חשמלאים, תכניתנים ושרטטים.

<ליאת גור: אנחנו אומרים שהצעת החוק מבורכת והיינו אפילו שותפים לדחיפה שלה, אבל אנחנו היינו רוצים שלא רק מי שלומד 1,700 שעות.

<ליאת גור: הרי המשק משווע לחשמלאים, לרתכים ולנגרים, ולכן למה לא לתת למישהו שעשה קורס של 700 שעות חצי נקודת זיכוי לשנה אחת?

<ליאת גור: שתהיה איזושהי אמירה של הממשלה, של המדינה שאומרת שהיא רוצה אותם והיא צריכה אותם.

<ליאת גור: לא רק אקדמאים או הנדסאים או טכנאים.

<ליאת גור: המשק משווע לחשמלאים.

משה גפני: ולכן מה את מבקשת?

<ליאת גור: לכן אני מבקשת שגם מי שלומד 700 שעות.

עודד פורר: היא אומרת בוא ניתן מדרגה.

<ליאת גור: נכון.

עודד פורר: אם מישהו למד חצי מהכמות, עשה 700 שעות, יקבל חצי נקודה.

<ליאת גור: נכון.

<ליאת גור: תן לו חצי נקודה.

<ליאת גור: מדובר בעלות שולית עד זניחה.

<ליאת גור: בשנת 2015 סיימו 5,000 אנשים בסך הכול קורסים של משרד הכלכלה להכשרה מקצועית.

<ליאת גור: מדובר במספרים זניחים.

<ליאת גור: כמעט ואין כאן עלות כלכלית אבל יש כאן אמירה של הממשלה שאומרת שהיא חפצה ביקרם של עובדי הצווארון הכחול.

<ליאת גור: לכן מאוד חשוב לתת ולו ברמה ההצהרתית את חצי נקודת הזיכוי הזו.

מירב בן ארי: אדוני היושב ראש, אני אקח את זה על עצמי לבחון את העניין.

משה גפני: אי אפשר לבחון.

משה גפני: אנחנו צריכים להצביע.

מירב בן ארי: אנחנו עכשיו לא יכולים להוסיף חצי נקודת זיכוי ל-700 שעות.

עודד פורר: בואו נשמע מה העלויות.

משה גפני: התאחדות הסטודנטים.

<ליאת הלבץ: תודה רבה.

<ליאת הלבץ: קודם כל, אנחנו שמחים מאוד על היום הזה.

<ליאת הלבץ: חיכינו לו הרבה זמן.

<ליאת הלבץ: תודה רבה למירב בן ארי שלקחה את הדבר הזה וקידמה אותו.

<ליאת הלבץ: בהחלט מאוד חשוב – ציינו את זה בעבר ואני לא אחזור – לחזק את המעמד של ההנדסאים.

<ליאת הלבץ: בסופו של דבר זה באמת עוול מה שנעשה עד היום.

<ליאת הלבץ: אנחנו מקווים שזה הצעד הראשון בדרך לרפורמה כוללת במכללות הטכנולוגיות שנדרשת מאוד לחזק בכלל את כל הנושא.

<ליאת הלבץ: אני אשמח להבין יותר בפירוט את סיפור ההדרגתיות, על כמה זמן אנחנו מדברים ותוך כמה זמן זה קורה.

עודד פורר: אני כמובן רוצה לברך גם את מירב וגם את איתן על היוזמה שהיא חשובה מאוד ונכונה, וגם את משרד האוצר על ההיענות.

עודד פורר: תכף נדבר על הדירוג אבל יש לברך את משרד האוצר על ההיענות.

עודד פורר: אני כן רוצה שיהיה ברור שכאשר מדברים נניח על בעלי התעשייה והמלאכה, מדובר על עסקים של עד עשרים עובדים שמהווים 92 אחוזים מהעסקים במדינת ישראל ולכן אנחנו צריכים לאפשר להם.

עודד פורר: גם מתפקידי הקודם כמנכ"ל משרד הקליטה ראינו את החוסר.

עודד פורר: יש מפעלים שמשלמים לעולים חדשים את הקורסים רק כדי שילמדו את אותם מקצועות, את אותם 700 שעות.

עודד פורר: אמר לא פעם אלישע ינאי, יושב ראש התאחדות תעשיית האלקטרוניקה, שאם לא יהיו לו עוד 10,000 כאלה כאן עכשיו, אין עתיד לתעשייה הזו.

עודד פורר: זה אחד הצעדים.

עודד פורר: שכרנו הרבה יותר גבוה מהעלות.

משה גפני: תודה.

משה גפני: אורי, המצב הוא כזה.

משה גפני: המצב הוא שאנחנו נצטרך להקריא את מה שאתם הבאתם עם מיזוג הצעות החוק.

משה גפני: אני מבקש שעד ההצבעה – לא נצביע היום כי זה חוק ההסדרים ונצביע עליו יחד – להוסיף שני דברים לחוק.

משה גפני: האחד, שזה לא יהיה לארבע שנים אלא לשנתיים.

עודד פורר: אני מגיש את זה כהסתייגות.

משה גפני: אני מבקש בשם כל חברי הוועדה, גם מירב אמרה שהיא תטפל בעניין הזה.

משה גפני: אנחנו לא מצביעים היום כי זה חוק ההסדרים אבל ארבע שנים זה הרבה זמן.

משה גפני: אנחנו מבקשים שזה יהיה שנתיים.

משה גפני: צריך לדבר על העניין הזה.

משה גפני: זה נושא שהוא בעל חשיבות גדולה לכל הדעות.

משה גפני: הדבר השני שהעלתה כאן גברת גור.

משה גפני: יש חצי מהשעות, אז שיהיה חצי מהנקודה.

משה גפני: שיהיה מדורג.

משה גפני: אני מבקש להקריא את החוק.

<אורי שיינין: אדוני, לגבי העלויות של החוק.

משה גפני: כן.

משה גפני: מה העלויות?

<אורי שיינין: בסופו של דבר העלויות של החוק, אני אגיד מה העלויות הפוטנציאליות שלו ומה העלויות שאנחנו מעריכים.

<אורי שיינין: יש לנו במערכת ההשכלה הטכנולוגית בין 5,000 ל-6,000

<אורי שיינין: בוגרים בשנה אליהם צריך להוסיף בערך 15 אחוזים מאלה שמסיימים את לימודי המקצוע.

איתן ברושי: אתם נותנים חצי נקודה.

איתן ברושי: אתה לא צריך להכפיל את זה.

משה גפני: רגע.

משה גפני: אני רוצה לשמוע כמה עולה החוק.

איתן ברושי: זה עולה חצי נקודה.

איתן ברושי: הוא מכפיל את זה.

<אורי שיינין: אנחנו מדברי על כ-10,000 אנשים בשנה שהולכים להיות מוטבים מכך.

<אורי שיינין: בהנחה שבערך שבעים אחוזים מהם יהיו זכאים להטבה כי חלקם יהיו מתחת למדרגת המס, ונגיד תשעים אחוזים יממשו אותה - - -

עודד פורר: אתה מחזיק אותנו במתח.

עודד פורר: תגיד סכום.

<אורי שיינין: בהנחות השמרניות האלה, אתה מגיע לעלויות של בערך 24 מיליון שקלים.

<אורי שיינין: אם אתה מוותר על ההערכות השמרניות האלה ואתה אומר שכולם יהיו מעל דרגת - - -

איתן ברושי: 24 מיליון מהווים את התוספת?

עודד פורר: אלה לא סכומים.

עודד פורר: תוסיפו עוד חצי נקודה במיסוי פיצויי פיטורים.

<אורי שיינין: אפשר היה לא לקדם את הצעת החוק הזאת.

משה גפני: תקריאו את הצעת החוק.

עודד פורר: אתם יודעים כמה מס הכנסה ישלמו לכם?

<שלומית ארליך: אנחנו בפרק ח', מסים, סימן א', שינויים במדיניות המס, בסעיף 89, פסקאות (1) ו-(2) ואז עוברים להוראת המעבר.

<ישי פרלמן: נקודת מס הכנסה בסעיף 40(ד) בכל מקום המילה "מחצית" תימחק.

<ישי פרלמן: בסעיף 40(ה), במקום "מחצית נקודת זיכוי לפי סעיף 40(ד)" יבוא "נקודת זיכוי לפי סעיף 40(ד)".

<ישי פרלמן: אנחנו קופצים לעמוד 503, סעיף 92, להוראת המעבר.

<ישי פרלמן: בתקופה שמיום התחילה עד יום י"ג בטבת התשע"ח (31 בדצמבר 2017) יקראו את הפקודה כך: לגבי הכנסה שהופקה בתקופה האמורה.

<ישי פרלמן: בסעיף 40(ד), בכל מקום, במקום "מחצית" יבוא "חמש שמיניות".

<ישי פרלמן: בסעיף 40(ה), במקום "מחצית נקודת זיכוי לפי סעיף 40(ד)" יבוא "חמש שמיניות נקודת זיכוי לפי סעיף 40(ד)".

<שלומית ארליך: עכשיו עוברים לסעיף קטן (ב).

<ישי פרלמן: בתקופה שמיום י"ד בטבת התשע"ח (1 בינואר 2017) עד יום כ"ג בטבת התשע"ט (31 בדצמבר 2018) יקראו את הפקודה כך: לגבי הכנסה שהופקה בתקופה האמורה.

<ישי פרלמן: בסעיף 40(ד), בכל מקום במקום "מחצית" יבוא "שש שמיניות".

<ישי פרלמן: בסעיף 40(ה), במקום "מחצית נקודת זיכוי לפי סעיף 40(ד)" יבוא "שש שמיניות נקודות זיכוי לפי סעיף 40(ד)".

<ישי פרלמן: בתקופה שמיום כ"ד בטבת התשע"ט (1 בינואר 2019) עד יום ג' בטבת התשע"י (31 בדצמבר 2019) יקראו את הפקודה כך, לגבי הכנסה שהופקה בתקופה האמורה: בסעיף 40(ד), בכל מקום במקום "מחצית" יבוא "שבע שמיניות".

<ישי פרלמן: בסעיף 40(ה), במקום "מחצית נקודת זיכוי לפי סעיף 40(ד)" יבוא "שבע שמיניות נקודות זיכוי לפי סעיף 40(ד)".

<שלומית ארליך: אם אנחנו מפשטים את זה, זה יחול באופן הדרגתי על פני ארבע שנים.

<שלומית ארליך: בשנת 2017 זה יהיה חמש שמיניות של נקודה, בשנת 2018 זה יהיה שש שמיניות של נקודה, בשנת 2019 זה יהיה שבע שמיניות של נקודה ומה-1 בינואר 2020 זאת תהיה נקודת זיכוי אחת?

<ישי פרלמן: כן.

עודד פורר: אני מבקש להוסיף כאן הסתייגות לגבי 700 שעות, חצי נקודת זיכוי.

משה גפני: בסדר.

משה גפני: אני מבין שהיו הסכמות לגבי הנושא של החוק הזה.

משה גפני: אני מברך על זה.

משה גפני: אני חושב שאלה הצעות נכונות.

משה גפני: אנחנו נצביע על החוק הממוזג עם שתי ההצעות הפרטיות בעזרת השם עת נצביע על כל חוק ההסדרים.

משה גפני: אני חוזר ומבקש, שום דבר הוא לא הלכה למשה מסיני.

משה גפני: לדעת כולם החוק הזה הוא חשוב.

משה גפני: עלו כאן במהלך הדיונים בוועדה וצריך לקחת בחשבון שהדיון בוועדה מעלה עוד דברים שלא היו בהסכמות.

משה גפני: לא על זה אני אפיל את הממשלה.

משה גפני: אם זה החשש שלכם, לא.

עודד פורר: גם אני לא.

משה גפני: אבל זה לא אומר שלא נפיל את הממשלה בכלל.

משה גפני: זאת אומרת, יש אפשרות שנפיל את הממשלה אבל לא על זה.

רחל עזריה: אבל אם זה יקרה, תוכל להוסיף את זה.

משה גפני: גם בגלל זה.

משה גפני: נכון.

משה גפני: הערה נכונה.

משה גפני: עלו כאן דברים שהם חשובים.

משה גפני: העובדה היא שהחוק הזה לדעת כולם, גם אתם הסכמתם לכך, הוא בעל חשיבות גדולה.

משה גפני: הפריסה לארבע שנים, זאת הייתה ההסכמה ואני מכבד אותה אבל אנחנו מבקשים לצמצם אותה.

משה גפני: לא יקרה שום דבר.

משה גפני: מבחינה תקציבית זה לא נורא.

עודד פורר: זה תלוי בנומרטור.

משה גפני: כן.

משה גפני: הדבר השני הוא הנושא הזה שזה יהיה מדורג מבחינת העבודה, מבחינת השעות עליהן מדובר.

משה גפני: לפני ההצבעה תנו לי תשובה.

משה גפני: אל תקבלו את הדברים שלי כאיום.

משה גפני: תודה רבה.